《次韵王继学参政胡古鱼编修剪灯诗》
元代·吴师道

剡渚推冰纸，并州剪水刀。轻明新雅制，丽巧极纤毫。

不让琉璃贵，浑疑锦绣韬。皱纹萦细縠，叠缕引长缲。

花草形相错，鹓鸾势欲翱。腾光宜秉炬，透色贱涂膏。

爱著诗联缀，嫌逢骑驿骚。香风翻玉带，华月涌云涛。

良夕娱佳赏，元臣念小劳。都人应共乐，歌舞送春醪。

作者简介：吴师道(1283—1344)，字正传，婺州兰溪县城隆礼坊人。生于元世祖至元二十年，卒年惠宗至正四年，年六十二岁。聪敏善记诵，诗文清丽。19岁诵宋儒真德秀遗书，乃致力理学研究，竭力排斥其他学说。元至治元年(1321)登进士第。授高邮县丞，主持兴筑漕渠以通运。因为官清正，被荐任国子助教，延祐间，为国子博士，六馆诸生皆以为得师。后再迁奉议大夫。以礼部郎中致仕，终于家。生平以道学自任，晚年益精于学，剖析精严。